Bylmoorde: Stellenbosch-moordhuis besoekDie ingang na die De Zalze-landgoed buite Stellenbosch. Regter Siraj Desai sal die staat en Van Breda en sy regspan by die huis ontmoet. Die doel van die besoek is vir die partye om ’n prentjie te skep van hoe die huis en toneel lyk wanneer daar daaroor getuig word. Die moordtonele sal uitgewys word asook ander tersaaklike dele van die huis. Van Breda het Maandag in die Wes-Kaapse hooggeregshof skuld ontken op drie aanklagte van moord, een van poging tot moord en een van dwarsboming van die gereg. Hy word daarvan beskuldig dat hy sy ouers, broer en suster met ’n byl aangeval het. Martin van Breda (54), Theresa (55) en Rudi (22) is tydens die aanval op 26 Januarie 2015 oorlede. Marli (toe 16 jaar oud) het die aanval oorleef. Van Breda het Maandag in sy pleitverduideliking aangevoer hy en sy gesin is deur aanvallers in hul huis oorrompel en dat een van die aanvallers laggend sy pa met ’n byl doodgekap het. Volgens Van Breda kon hy die byl by die aanvallers afneem en het die aanvaller toe gevlug. Van Breda het toe glo eers sy voormalige vriendin gebel en daarna die nooddienste. Sers. Adrian Kleynhans het ook Maandag getuienis gelewer as een van die eerste polisiebeamptes op die moordtoneel. Volgens Kleynhans het hulle ’n man, wat hy later uitgeken het as die beskuldigde, Henri van Breda, uit die huis sien kom met hul aankoms op die toneel. Van Breda het ’n grys kortbroek en wit sokkies aangehad en daar was bloed aan sy lyf. Kleynhans het gesê hy het ’n sterk drankreuk by Van Breda geruik. Hy het ook verduidelik dat daar geen teken van geforseerde toegang tot die huis was nie. Die venster en agterdeur het op ’n skrefie oopgestaan. Die verhoor word Woensdag in die hof voortgesit. Lees alle vorige berigte oor die bylmoorde-saak op Maroela Media.